《送进士李殷下第游汾河》
唐代·曹邺

上国花照地，遣君向西征。旁人亦有恨，况复故人情。

单车欲云去，别酒忽然醒。如何今夜梦，半作道路程。

边士不好礼，全家住军城。城中鼓角严，旅客常夜惊。

中有左记室，逢人眼光明。西门未归者，下马如到京。

还应一开卷，为子心不平。殷勤说忠抱，壮志勿自轻。

作者简介：曹邺（约816～875），字业之， 一作邺之，桂州（今广西桂林阳朔）人。晚唐诗人。 与刘驾、聂夷中、于濆、邵谒、苏拯齐名，而以曹邺才颖最佳。曹邺曾担任吏部郎中（唐）、洋州刺史（唐）、祠部郎中（唐）等职务。